A Nemzetközi Automobil Szövetség (FIA) 2009-ben a fogyatkozó létszámú mezőny miatt pályázatot írt ki, amelyben új csapatok jelentkezését várta a Forma-1-be. A 2009 nyarán kihirdetett eredmény három új csapat érkezését jelentette a 2010-es szezontól (USF1, Manor GP és a Campos Racing). Adrian Campos alakulata még az ősz folyamán jelezte, hogy Campos Meta néven kívánnak versenyezni a 2010-es szezonban és autójukat az olasz Dallara cég fogja fejleszteni. A 2009-es abu-dzabi nagydíj hétvégéjén bejelentették, hogy 2010-re szerződést kötöttek a háromszoros világbajnok Ayrton Senna unokaöccsével, Bruno Sennával.